
Diels–Alder cikloaddíciók számításos kémiai vizsgálata: Hogyan lehet egy lépésből többlépés?

Kulcsszavak: Diel-Alder reakció, cikloaddíció, számításos kémia, foszfaetinolát (PCO-) anion
Munkám során anionos dienofilek Diels-Alder (DA) cikloaddícióit vizsgáltam számításos kémiai módszerekkel. Általánosan Diels–Alder-reakciónak nevezzük az 1,3-diének telítetlen vegyületekkel (dienofilekkel) való [4+2]-típusú cikloaddícióit. A DA reakciók a felfedezésük óta eltelt közel 100 év alatt a szintetikus szerves kémia területén elterjedten alkalmazott módszerré váltak. A számítástechnika fejlődésével az utóbbi évtizedekben ezen reakciók elméleti vizsgálata is előtérbe került, és lehetőség nyílt (többek között) ezen reakciótípus pontos mechanizmusának feltérképezésére is.
A DA reakciók a periciklusos reakciók csoportjába tartoznak, ebből adódóan jellemzően koncertikusak. Azaz a reakció egyetlen lépésben játszódik le, és a két újonnan létesülő σ-kötés egyszerre alakul ki. Azonban, már a kezdeti számításos kémiai vizsgálatok bebizonyították alternatív (tehát nem-koncertikus) reakcióutak létezését már a legegyszerűbb, buta-1,3-dién etilénnel való reakciója esetében is. Ezen, nem-koncertikus útvonalon a két új σ-kötés időben elkülönülve, egymás után, egy köztitermék közbeiktatásával jön létre. Később kiderült, hogy ezen két kitüntetett (koncertikus és nem-koncertikus) mechanizmus mellett léteznek olyan, köztes esetek is, amikor a reakció koncertikus (tehát nincs közti termék), viszont a két új kötés kialakulásának mértéke a reakciókoordináta mentén nem azonos (aszinkron koncertikus mechanizmus).
Habár ezen mechanizmusok az irodalomban ismertek, a közöttük fennálló kapcsolat, azaz, hogy hogyan válik egy koncertikus reakció többlépésessé, még nem ismert. A TDK dolgozatom során célom volt megvizsgálni ennek lehetőségét, illetve, hogy a reaktánsok (dién és dienofil) elektronikus tényezői, hogyan járulnak ehhez hozzá. Ehhez modellreakcióként a [PCO]– anion 2-piranonnal való reakciót választottam, amely aszinkron koncertikus mechanizmussal rendelkezik. Elsőként megvizsgáltam 4-4 elektronszívó és elektronküldő csoport hatását a piranon elektronikus tulajdonságaira. A szűrés alapján kiválasztottam 4-4 diént, amelyek esetében felderítem a teljes reakciómechanizmust. A 2-piranon szisztematikus módosításával a koncertikus reakció néhány esetben többlépésessé vált. Az eredmények alapján megállapítottam egy új összefüggést az aktiválási gátak és a dién LUMO energiája között, illetve a dién tekintetében azonosítottam további tulajdonságokat, amelyek valószínűsíthetően hozzájárulnak a többlépéses mechanizmus kialakulásához.



